钦定古今图书集成/明伦汇编/氏族典/第260卷 > 王崇
## 钦定古今图书集成/明伦汇编/氏族典/第260卷 > 王崇

按《魏书王崇传》：“崇字干邕，阳夏雍丘人也。兄弟并以
孝称，身勤稼穑，以养二亲。仕梁州镇南府主簿。母亡，
杖而后起，鬓发堕落。未及葬，权殡宅西。崇庐于殡所，
昼夜哭泣，鸠鸽群至。有一小鸟，素质黑眸，形大如雀，
栖于崇庐，朝夕不去。母丧始阕，复丁父忧，哀毁过礼。
是年阳夏风雹，所过之处，禽兽暴死，草木摧折。至崇”
田畔，风雹便止，禾麦十顷，竟无损落。及过崇地，风雹
如初，咸称“至行所感。”崇虽除服，仍居墓侧，于其堂前
生草一根，茎叶甚茂，人莫能识。至冬中，复有鸟巢于
崇屋，乳养三子，毛羽成长，驯而不惊。守令闻之，亲自
临视。州以闻奏，标其门闾。